
Egy lépéssel közelebb: a települési ügysegéd

„Az államot közel kell hozni az állampolgárokhoz, a közigazgatásnak »emberarcúvá« kell válnia.” Magyary Zoltán e gondolatának megvalósulása a települési ügysegéd jogintézményének 2013-as bevezetését megelőzően csak ábránd volt, a helyi, vagyis az emberekhez legközelebbi szinten való állami megjelenésre nem volt példa.
A dolgozatunk témájául szolgáló ügysegédek közvetítenek a járási hivatalok és az ügyfelek között, segítik problémáik megoldását, az államigazgatást hozzák az állampolgárokhoz egy lépéssel közelebb. Az ügysegéd-rendszer jellemzően olyan  kis lakosságszámú  településeken került kialakításra, ahol sem kormányablak, sem kirendeltség nem működik. A települési ügysegédek szervezetileg a járási hivatalok alá tartoznak. Dolgozatunk célja ezen új jogintézmény bemutatása és az ehhez kapcsolódóan végzett kutatásból eredő következtetések levonása, javaslatok megtétele.
A kutatásunk módszere két Győr-Moson-Sopron, Vas, Veszprém és Zala megyékre kiterjedő kérdőíves felmérés volt, melyet 2014. február 17-21. illetve augusztus 25. és szeptember 5-e között végeztünk az állampolgárok és az ügysegédek körében, valamint a vizsgált megyei kormányhivatalok által készített szakmai anyagok feldolgozása, melyek a jogintézmény bevezetésének körülményeit is ismertetik.
A kérdőívezés során megkeresett ügysegédek és a szolgáltatást igénybevevő állampolgárok is nagy számban válaszoltak kérdéseinkre, felmérésünk során több, mint 450 kérdőívet dolgoztunk fel. Kutatásunkban arra kerestük a választ, hogy a vizsgált jogintézmény betölti-e a rendeltetésének megfelelő funkcióját, ténylegesen megkönnyíti-e az állampolgárok ügyintézését a kisebb településeken, továbbá a rendszer kiépítettsége és a – személyi és tárgyi – körülmények megfelelőek-e, melyek így együttesen képesek-e a korábbi ügyintézés színvonalát elérni, illetve felülmúlni azt.
Az e témával foglalkozó csekély számú publikáció mellett a kutatásunk indokoltságát bizonyítja az is, hogy a települési ügysegédi rendszer jelentősége – kormányzati szándék következtében – várhatóan növekedni fog a közeljövőben.




